Bruno Petković

Bruno Petković (s. 16. syyskuuta 1994 Metković) on kroatialainen jalkapalloilija. Hän on pelipaikaltaan hyökkääjä. Hän edustaa kotimaansa pääsarjassa pelaavaa Dinamo Zagrebia. Aiemmin hän pelasi usean vuoden ajan Italiassa.

Petković siirtyi Italiaan vuonna 2012 ja pääsi ensimmäisen kerran kentälle Serie A:ssa toukokuussa 2013 Catanian joukkueessa. Seuraavalla kaudella hän pelasi Serie A:ssa neljä ottelua. Hän pelasi lainalla alemmissa sarjoissa Varesen, Reggianan, Virtus Entellan ja Trapanin joukkueissa, joista viimeksi mainittu osti hänet heinäkuussa 2016 ja myi puoli vuotta myöhemmin Serie A -seura Bolognalle. Petković pelasi Bolognassa 21 ja lainalla Hellas Veronassa 16 Serie A:n ottelua. Kesällä 2018 hän siirtyi Dinamo Zagrebiin ensin lainalle, ja tammikuussa 2019 Dinamo osti hänet. Hän pelasi kaudella 2018–2019 Kroatian liigassa 25 ottelua ja teki niissä yhdeksän maalia. Seuraavalla kaudella hän teki seitsemän maalia 25 ottelussa, kaudella 2020–2021 jälleen yhdeksän maalia 25 ottelussa ja kaudella 2021–2022 seitsemän maalia 30 ottelussa. Kaudella 2022–2023 hän on marraskuun loppuun mennessä tehnyt kahdeksan maalia 15 ottelussa. Kaudella 2019–2020 hän pelasi Mestarien liigassa kuusi ottelua ja teki yhden maalin, ja sama saldo hänellä oli kaudella 2022–2023. Kolmena muuna kautena hän pelasi Eurooppa-liigassa yhteensä 26 ottelua ja teki niissä yhdeksän maalia.

Petković pelasi Kroatian maajoukkueessa ensimmäisen ottelunsa maaliskuussa 2019 ja on MM-kilpailujen 2022 loppuun mennessä pelannut 29 maaottelua, joissa hän on tehnyt seitsemän maalia: kesäkuussa 2019 ystävyysottelussa Tunisiaa vastaan, syyskuussa 2019 EM-karsintaottelussa Slovakiaa vastaan, kaksi maalia lokakuussa 2019 EM-karsintaottelussa Unkaria vastaan, marraskuussa 2019 EM-karsintaottelussa Slovakiaa vastaan, syyskuussa 2020 Kansojen liigan ottelussa Portugalia vastaan ja joulukuussa 2022 MM-kilpailujen puolivälierässä Brasiliaa vastaan. Kesällä 2021 pelatuissa EM-kilpailuissa Petković tuli kahdessa ensimmäisessä ottelussa vaihdosta kentälle ja pelasi kaksi jälkimmäistä ottelua avauskokoonpanossa. MM-kilpailuissa 2022 hän pelasi avauskokoonpanossa neljännesvälieräottelussa Japania vastaan ja tuli muissa otteluissa ensimmäistä alkulohko-ottelua lukuun ottamatta vaihdosta kentälle.

Lähteet 

Kroatialaiset jalkapalloilijat
Vuonna 1994 syntyneet
Elävät henkilöt